Ole Glahn (RV), 2005-03-15:
Generelt er vi positive over for forslaget, men vi vil godt understrege, at vi synes, det kan være et problem, at afstanden bliver øget for borgerne i sager, der specielt har med det familie- og det personretlige at gøre, og også for dem, der har funktioner, det kan være værger f.eks. i forbindelse med Det Psykiatriske Patientklagenævn.
Jeg har forstået, at der vil blive oprettet nogle afdelingskontorer, og der vil jeg høre ministeren, om han også på de afdelingskontorer – jeg har f.eks. hørt, at der skulle der være et i Århus – vil tage højde for, at man på psykiatriområdet kan få betjening fra Århus, så man ikke skal tage til Ringkøbing.
Jeg vil også gerne have belyst og spørge ministeren, om der er fagligt grundlag i statsforvaltningen til at opfylde kravene i landbrugslovens § 3, stk. 1, hvor der kommer til at stå: »Statsforvaltningen skal mindst én gang i hver valgperiode i samarbejde med kommunalbestyrelserne udarbejde og offentliggøre en analyse af jordbrugserhvervene, der skal sikre, at de jordbrugsmæssige interesser indgår i de regionale udviklingsplaner, kommuneplanerne og lokalplanerne.«
Jeg har forstået, at der vil være en vis ekspertise til stede i de nye regioner, men jeg vil gerne høre, om man kan være sikker på, at der er tilstrækkeligt grundlag for, at man kan løse denne opgave, og i den forbindelse også spørge, om der er andre end jordbrugsinteresser, der kan blive involveret i det.
Til sidst vil jeg sige, at vi fra radikal side med tilfredshed hilser, at man har overgivet alt vedrørende ægteskab til kommunerne, så det bliver samlet, og det mener vi er en væsentlig forbedring for de borgere, der skal have klaret nogle opgaver i forbindelse med ægteskab.
Vi hilser med tilfredshed, at kommunerne frit kan bestemme, om og i hvilket omfang man vil etablere disse borgercentre.
Vi er også varme tilhængere af borgerservicecentre i Det Radikale Venstre, men vi er, som det er fremgået af den debat, vi lige har været igennem, også meget optaget af borgerens retssikkerhed.
Derfor mener vi, at det er afgørende vigtigt, at vi ikke for det første lader os overtrumfe af teknologien og siger, at alt, hvad der er muligt, også skal gennemføres.
Vi skal sikre, at den viden, det offentlige har om borgeren, kun udveksles, hvis borgeren har givet samtykke til det, og borgeren skal også have mulighed for dermed at sige nej til, at disse oplysninger gives.
Vi skulle nødig have kafkalignende situationer, når borgeren kommer ind i borgerservicebutikken, hvor borgeren kan komme i tvivl om, hvad det er, der foregår, fordi der foregår en masse uden om borgerens vidende, og hvor der udveksles oplysninger og også oplysninger, som er personfølsomme, bag om ryggen på borgeren.
Det er det ene, vi gerne vil understrege.
Det andet er, at det jo også er vigtigt, at man ikke går fuldstændig i selvsving, når man ser på, hvilke muligheder der er for at løse opgaver for borgerne i disse centre, for det er jo vigtigt, at de personer, der er ansat der, også har kompetence til dels at vejlede, dels at sagsbehandle i det omfang, der skal sagsbehandles i disse borgerservicecentre.
Så vi mener, det er vigtigt, at man er meget opmærksom på, at de, der bliver beskæftiget i borgerservicecentrene, dels har kompetencer, dels løbende får en opkvalificering, for vi skulle nødig komme i den situation, at der kommer for mange konflikter mellem de eventuelle afgørelser, der er truffet i borgerservicecentret, og den bagvedliggende forvaltning.
Hvis det er en kommunal forvaltning, eller hvis det oven i købet er en forvaltning fra en anden myndighed, som man løser i borgerservicebutikken, skulle der nødig være konflikter.
Så vi kan sige, at vi går kritisk konstruktivt ind i udvalgsarbejdet, men vi understreger, at der er flere sten, der skal vendes, og der er en del, der skal ryddes, før vi kan gå ind for forslaget.
Men jeg noterer med tilfredshed, at flere ordførere allerede nu har udtrykt, at de er enige i, at vi skal se på disse juridisk sikkerhedsmæssige hensyn i forhold til den juridiske situation, som borgeren står i, når han kommer i servicebutikken.